Document ID: 32009D0158

KOMISIJAS LĒMUMS
(2009. gada 23. februāris)
par darba plāna pieņemšanu 2009. gadam, lai īstenotu otro Kopienas rīcības programmu veselības aizsardzības jomā (2008-2013), un par finansiālā ieguldījuma atlases, piešķiršanas un citiem kritērijiem, kas piemērojami šīs programmas rīcībām
(Dokuments attiecas uz EEZ)
(2009/158/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2007. gada 23. oktobra Lēmumu 1350/2007/EK, ar ko izveido otro Kopienas rīcības programmu veselības aizsardzības jomā (2008.-2013. gadam) (1), un jo īpaši tā 8. panta 1. punktu,
ņemot vērā Komisijas 2004. gada 15. decembra Lēmumu 2004/858/EK, ar kuru izveido Veselības aizsardzības programmas izpildaģentūru Kopienas darbību pārvaldei veselības aizsardzības jomā - atbilstīgi Padomes Regulai (EK) Nr. 58/2003 (2), un jo īpaši tā 6. pantu,
tā kā:
(1)
Ar Lēmumu 1350/2007/EK (turpmāk - “programmas lēmums”) tika izveidota otrā Kopienas rīcības programma veselības aizsardzības jomā (2008-2013), turpmāk - “otrā veselības programma”.
(2)
Otrās veselības programmas nolūks ir papildināt un atbalstīt dalībvalstu politiku un nodrošināt tai pievienoto vērtību, kā arī veicināt labklājību un solidaritāti Eiropas Savienībā. Programmas mērķi ir uzlabot iedzīvotāju veselības drošību, veicināt veselību, tostarp novēršot nevienlīdzību veselības jomā, un sagatavot un izplatīt informāciju un zināšanas par veselību.
(3)
Saskaņā ar programmas lēmuma 8. pantu Komisija pieņem gada darba plānu, kurā nosaka prioritātes un veicamās rīcības, tostarp finanšu resursu piešķiršanu, kritērijus Kopienas finanšu ieguldījuma procentuālajam apjomam, kā arī kritērijus, lai noteiktu, vai var piemērot īpaša lietderīguma aspektu, un pasākumus attiecīgā lēmuma 9. pantā minēto kopīgo stratēģiju un rīcību īstenošanai.
(4)
Saskaņā ar programmas lēmuma 8. pantu Komisijai jāpieņem atlases, piešķiršanas un citi programmas rīcību finansēšanas kritēriji saskaņā ar tā paša lēmuma 4. pantu.
(5)
Saskaņā ar Lēmuma 2004/858/EK 6. pantu Veselības un patērētāju izpildaģentūra veic noteiktas darbības, lai īstenotu sabiedrības veselības aizsardzības programmu, un šim mērķim tai jāsaņem vajadzīgās apropriācijas.
(6)
Saskaņā ar 75. pantu Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3) (turpmāk - “Finanšu regula”), pirms izdevumu saistību uzņemšanās institūcijai vai iestādēm, kam institūcija deleģējusi pilnvaras, jāpieņem finansēšanas lēmums.
(7)
Saskaņā ar Finanšu regulas 110. pantu dotācijas piešķir saskaņā ar ikgadēju programmu, kuru publicē finanšu gada sākumā.
(8)
Saskaņā ar 166. pantu Komisijas 2002. gada 23. decembra Regulā (EK, Euratom) 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4) (turpmāk - “Finanšu regulas īstenošanas kārtība”), gada darba programmu attiecībā uz dotācijām pieņem Komisija. Darba programmā jānorāda pamatdokuments, mērķi un grafiks uzaicinājumiem iesniegt priekšlikumus, norādot paredzamo summu un plānotos rezultātus.
(9)
Atbilstīgi Finanšu regulas īstenošanas kārtības 90. pantam var uzskatīt, ka lēmums, ar ko pieņem Finanšu regulas 110. pantā minēto gada darba programmu, ir finansēšanas lēmums Finanšu regulas 75. panta nozīmē ar noteikumu, ka tas nodrošina pietiekami detalizētu regulējumu.
(10)
Saskaņā ar Finanšu regulas īstenošanas kārtības 168. panta 1. punkta c) un f) apakšpunktu Komisija, neizsludinot uzaicinājumu iesniegt priekšlikumus, var lemt par dotāciju piešķiršanu struktūrām, par kurām pamatoti var uzskatīt, ka tās de jure vai de facto ir monopolstāvoklī.
(11)
Šajā lēmumā paredzētie pasākumi ir saskaņā ar otrās Kopienas rīcības programmas veselības aizsardzības jomā (2003-2008) komitejas atzinumu,
IR NOLĒMUSI ŠĀDI.
1. pants
1. Ar šo atbilstīgi I pielikumam pieņem darba plānu 2009. gadam, īstenojot otro Kopienas rīcības programmu veselības aizsardzības jomā (2008-2013), un atbilstīgi II, IV un V pielikumam pieņem finansiālā ieguldījuma atlases, piešķiršanas un citus kritērijus, kas piemērojami otrās Kopienas rīcības programmas veselības aizsardzības jomā (2008-2013) rīcībām.
Attiecībā uz dotācijām un līgumiem, kuru piešķiršanai nav vajadzīgs Komisijas lēmums, tie uzskatāmi par finansēšanas lēmumu.
2. Nepārsniedzot katrai konkrētajai rīcībai piešķirto maksimālo paredzamo budžetu, kopējās izmaiņas ne vairāk kā 20 % apmērā nav uzskatāmas par būtiskām, izņemot gadījumus, kad tās būtiski ietekmē darba plāna būtību un mērķus. Kredītrīkotājs, kas minēts Finanšu regulas 59. pantā, var pieņemt šādas izmaiņas saskaņā ar pareizas finanšu pārvaldības principiem.
3. Šā darba plāna vispārējo īstenošanu nodrošina veselības un patērētāju ģenerāldirektors.
2. pants
Dotācijas, kuras šajā darba plānā paredzētas struktūrām, kuras de jure vai de facto ir monopolstāvoklī, piešķir saskaņā ar nosacījumiem, kas minēti Finanšu regulas īstenošanas kārtības 168. panta 1. punkta c) un f) apakšpunktā.
3. pants
Budžeta apropriācijas, kas nepieciešamas Kopienas rīcības programmas veselības aizsardzības jomā (2008-2013) pārvaldībai, deleģē Veselības un patērētāju izpildaģentūrai saskaņā ar darba plāna I pielikumā minētajiem noteikumiem un maksimālajām summām.
Darbības subsīdiju, kas ievadīta budžeta pozīcijā 17 01 04 30, izmaksā Veselības un patērētāju izpildaģentūrai.
4. pants
Atbilstīgi Finanšu regulas 83. pantam apropriācijas, kas minētas darba plāna I pielikumā, var izmantot kavējuma procentu apmaksai.
Briselē, 2009. gada 23. februārī

Labels: 12
0
15